b'\n_START_ARTICLE_\nVenabygdsfjellet\n_START_PARAGRAPH_\nVenabygdsfjellet er et fjellomr\xc3\xa5de som ligger mellom Gudbrandsdalen og \xc3\x98sterdalen i Ringebu kommune. Venabygdsfjellet ligger rundt fylkesvei 27, fra Venabygda der veien tar av fra bygdevegen Venabygd kirke og over til Gunstadseter n\xc3\xa6r Enden i Sollia._NEWLINE_Venabygdsfjellet ligger s\xc3\xb8r for Rondane nasjonalpark mellom Gudbrandsdalen og \xc3\x98sterdalen. H\xc3\xb8yden over havet er rundt 850\xe2\x80\x931000 meter, slik at terrenget ligger i bj\xc3\xb8rkeskogbeltet og dels over tregrensen. Fjelltoppene ligger p\xc3\xa5 1200\xe2\x80\x931400 meter og byr p\xc3\xa5 vidt utsyn til alle retninger. Venabygdsfjellet har fra gammelt av mange setrer, men er n\xc3\xa5 mer preget av hytter, hoteller og turglade turister \xc3\xa5ret rundt. Omr\xc3\xa5det er delt i bygdealmenning og statsalmenning. I statsalmenningen som stort sett ligger p\xc3\xa5 snaufjellet, er det s\xc3\xa5 \xc3\xa5 si ingen hytter. _NEWLINE_Fylkesvei 27 fra Ringebu til Enden i Sollia g\xc3\xa5r over Venabygdsfjellet. Veien er normalt \xc3\xa5pen p\xc3\xa5 dagtid om vinteren, og er eneste vintervei \xc3\xb8st/vest fra Hamar i s\xc3\xb8r til Dovrefjell i nord. Veien er en del av turistveien mellom Lillehammer og R\xc3\xb8ros. Avstanden til Lillehammer er 78 km og til R\xc3\xb8ros er det 192 km. Veien er korteste og ofte raskeste vei mellom Lillehammer og Trondheim. Ringebu stasjon ligger p\xc3\xa5 Dovrebanen, rundt 60 kilometer nord for Lillehammer, slik at det er kort vei til fjells med buss, drosje eller hotellbil._NEWLINE_Om vinteren til ut april er Venabygdsfjellet sn\xc3\xb8sikkert med stabilt vinterklima og skiterreng. Det kj\xc3\xb8res opp 140 kilometer med merkede skil\xc3\xb8yper i variert terreng, velegnet for b\xc3\xa5de familieturer og trening. P\xc3\xa5 ettervinteren er det gjerne skaref\xc3\xb8re og fint \xc3\xa5 g\xc3\xa5 overalt. Troll\xc3\xb8ypa fra H\xc3\xb8vringen i Rondane til Sjusj\xc3\xb8en ved Lillehammer g\xc3\xa5r over Venabygdsfjellet. L\xc3\xb8ypa er merket fra vinterferien. Troll Ski Marathon som er verdens lengste 1-dags skirenn (95 kilometer) f\xc3\xb8lger Troll\xc3\xb8ypa fra Venabygdsfjellet til Sjusj\xc3\xb8en. Rennet g\xc3\xa5r i begynnelsen av april. Om sommeren og utover h\xc3\xb8sten finnes et nett av merkede stier i lett og variert terreng, b\xc3\xa5de i fjellbj\xc3\xb8rkeskog og over tregrensen. Venabygdsfjellet preges av 30 sm\xc3\xa5 og store topper, mange gode fiskevann, moltemyrer og sm\xc3\xa5 elver. Det er mange seterveier som egner seg for sykling.'